Google เห็นอะไรใน Fitbit
เมื่อไม่นานมานี้ วงการเทคโนโลยีมีข่าวสำคัญเกิดขึ้น นั่นคือ Alphabet บริษัทแม่ของ Google ได้ประกาศเข้าซื้อกิจการแบรนด์ Fitbit ที่ราคา 64,000 ล้านบาท ซึ่งเรื่องนี้น่าจะเป็นสัญญาณเริ่มต้นการต่อสู้อันดุเดือด ในตลาดนาฬิกาข้อมืออัจฉริยะ หรือ Smartwatch  เรื่องราวการขยับตัวของ Google ครั้งนี้ น่าสนใจอย่างไร  ลงทุนแมนจะเล่าให้ฟัง
12 พ.ย. 2562

Google เห็นอะไรใน Fitbit / โดย ลงทุนแมน
เมื่อไม่นานมานี้ วงการเทคโนโลยีมีข่าวสำคัญเกิดขึ้น
นั่นคือ Alphabet บริษัทแม่ของ Google ได้ประกาศเข้าซื้อกิจการแบรนด์ Fitbit ที่ราคา 64,000 ล้านบาท
ซึ่งเรื่องนี้น่าจะเป็นสัญญาณเริ่มต้นการต่อสู้อันดุเดือด
ในตลาดนาฬิกาข้อมืออัจฉริยะ หรือ Smartwatch
เรื่องราวการขยับตัวของ Google ครั้งนี้ น่าสนใจอย่างไร 
ลงทุนแมนจะเล่าให้ฟัง
Alphabet เป็นบริษัทที่ใหญ่อันดับ 4 ของโลก ปัจจุบันมีมูลค่าตลาด 27 ล้านล้านบาท
โดยประกอบธุรกิจหลัก ในการให้บริการสิ่งที่เกี่ยวข้องกับชีวิตประจำวันของมนุษย์โลก เช่น
Google เว็บไซต์ค้นหาข้อมูล
YouTube เว็บไซต์ดูวิดีโอออนไลน์ 
Google Chrome เว็บเบราว์เซอร์ท่องโลกอินเทอร์เน็ต 
Google Maps บริการแผนที่และแนะนำเส้นทาง
Google Drive บริการพื้นที่จัดเก็บข้อมูลออนไลน์ 
Gmail บริการเกี่ยวกับอีเมล
Android ระบบปฏิบัติการบนอุปกรณ์อิเล็กทรอนิกส์
อย่างไรก็ตาม จะสังเกตได้ว่า ธุรกิจที่ประสบความสำเร็จของ Google ส่วนใหญ่มีลักษณะเป็น ซอฟต์แวร์
แต่สิ่งที่บริษัทยังไม่สามารถสร้างให้โดดเด่นในสายตาผู้บริโภคได้สักเท่าไหร่ ก็คือ อุปกรณ์ฮาร์ดแวร์
ซึ่งสินค้าฮาร์ดแวร์ที่ Google สนใจที่จะลงทุน เนื่องจากมีศักยภาพในการเติบโตสูง ได้แก่ 
นาฬิกาข้อมืออัจฉริยะ หรือ Smartwatch
ในปัจจุบัน อุตสาหกรรม Smartwatch มีมูลค่าอยู่ที่ 2.8 แสนล้านบาท
และภายในปี 2025 มีการคาดการณ์ว่า มันจะพุ่งเป็น 9.4 แสนล้านบาท หรือเพิ่มขึ้น 3 เท่า
โดยผู้ประกอบการในตลาด มีส่วนแบ่งดังต่อไปนี้
Apple 35.8%
Samsung 11.1%
Imoo 9.2%
Fitbit 5.5%
ที่จริง Google เริ่มก้าวเข้าสู่ธุรกิจนี้บ้างแล้ว
ไม่ว่าจะเป็น การคิดค้นระบบปฏิบัติการบน Smartwatch ชื่อว่า Wear OS และขายให้กับบริษัทอื่นนำไปใช้
หรือการซื้อเทคโนโลยีเกี่ยวกับ Smartwatch มาจาก Fossil ผู้ผลิตสินค้าแฟชั่น เมื่อช่วงต้นปี 2019
เพียงแต่ว่า จนถึงวันนี้ Google ก็ยังไม่มีแบรนด์นาฬิกา Smartwatch เป็นของตัวเอง
ดังนั้นหากจะเข้าตลาด เพื่อสู้กับผู้นำอย่าง Apple Watch 
การเริ่มต้นจากศูนย์ ดูเหมือนจะมีช่องว่างที่เยอะเกินไป
นั่นจึงทำให้ Google ต้องการตัว ผู้ที่มีประสบการณ์และฐานลูกค้าอยู่ในมือ มาพัฒนาต่อยอดแทน
ซึ่งทั้งหมดตรงกับคุณสมบัติของ “Fitbit”
แบรนด์ Fitbit ก่อตั้งขึ้นเมื่อปี 2007 
ถือเป็นบริษัทในยุคบุกเบิก ที่ทำให้อุปกรณ์สวมใส่เพื่อติดตามข้อมูลสุขภาพ โด่งดังขึ้นมา
และในปี 2017 นั้น Fitbit ยังได้เริ่มผลิต Smartwatch ในชื่อ Ionic และ Versa อีกด้วย
แต่ระยะหลัง บริษัทต้องเจอการแข่งขันที่รุนแรง
ผลิตภัณฑ์ Smartwatch ถูกยักษ์ใหญ่อย่าง Apple ครองตลาด
ผลิตภัณฑ์ อุปกรณ์ติดตามข้อมูลสุขภาพ ก็ถูก Xiaomi ที่ขายสินค้าราคาถูก เข้ามาแย่งตลาด
ทำให้ผลประกอบการของ Fitbit, Inc. ที่ผ่านมา ชะลอตัวและขาดทุนต่อเนื่อง
ปี 2016 รายได้ 66,000 ล้านบาท ขาดทุน 3,100 ล้านบาท
ปี 2017 รายได้ 49,000 ล้านบาท ขาดทุน 8,400 ล้านบาท
ปี 2018 รายได้ 46,000 ล้านบาท ขาดทุน 5,600 ล้านบาท
ทั้งนี้ Fitbit เข้าระดมทุนในตลาดหลักทรัพย์นิวยอร์กเมื่อปี 2015 ด้วยมูลค่าบริษัท 124,000 ล้านบาท
ผ่านไป 4 ปี สถานการณ์ดังกล่าว ส่งผลให้มูลค่าลดลงเหลือ 48,000 ล้านบาท
แต่วิกฤติครั้งนี้ ทำให้ Google เล็งเห็นโอกาสเข้าซื้อกิจการที่มีของดีซ่อนอยู่ ในราคาไม่แพง
ซึ่งฟีเจอร์ที่คนให้ความสำคัญมากที่สุด สำหรับการใช้งาน Smartwatch คือเรื่องของสุขภาพ
ซึ่ง Fitbit มีความเชี่ยวชาญเป็นพิเศษ
ในแง่ของซอฟต์แวร์ บริษัทมีการพัฒนาระบบติดตามผลทางสุขภาพ มานาน 12 ปี
ในแง่ของฮาร์ดแวร์ ก็ได้รับความนิยม ด้านดีไซน์ผลิตภัณฑ์ที่สวยงาม และน่าสวมใส่
นอกจากนี้ Google ยังจะได้ประวัติข้อมูลผู้ใช้ที่ Fitbit มีอยู่กว่า 28 ล้านราย 
มาวิเคราะห์เพื่อออกแบบ Smartwatch ให้เหมาะสมกับการใช้งานของลูกค้าต่อไป
และด้วยเงินทุน กับเทคโนโลยีระบบปฏิบัติการต่างๆ ที่ Google มี
น่าจะช่วยพัฒนาผลิตภัณฑ์ของ Fitbit ให้มีความสามารถในการแข่งขันมากขึ้น
แต่สิ่งที่พึงระวังคือ ข้อมูลสุขภาพส่วนตัวเป็นสิ่งที่ละเอียดอ่อน
โดย Fitbit ได้ให้สัญญาว่า จะไม่ขายข้อมูลดังกล่าวเพื่อการโฆษณาของ Google อย่างเด็ดขาด
ปิดท้ายด้วยเรื่องที่น่าสนใจ
รู้หรือไม่ว่า ก่อนหน้านี้ Facebook ก็สนใจซื้อ Fitbit ด้วยเหตุผลเดียวกัน
แต่สุดท้าย ต้องพ่ายแพ้ให้กับ Google ที่ยอมจ่ายเงินสูงกว่าถึง 2 เท่า
จะเห็นได้ว่า บริษัทชั้นนำเหล่านี้ กำลังขยายบริการเพื่อให้ครอบคลุมทุกกิจกรรมในชีวิตมนุษย์
จากซอฟต์แวร์ ไปสู่ฮาร์ดแวร์
ในอนาคต เราคงจะได้เห็น การแย่งซื้อกิจการในสินค้าฮาร์ดแวร์ชนิดอื่นอีก
เพราะมนุษย์ในอนาคต อาจไม่จำเป็นต้องดูข้อมูลจากแค่สมาร์ตโฟนเสมอไป
ในตอนนี้ มีทั้งนาฬิกา หูฟัง ที่เป็นที่นิยม
ต่อไปอาจเป็น แว่นตา หรือ อุปกรณ์อะไรบางอย่างที่ต่อเข้าสมองเราโดยตรง ก็เป็นได้..
----------------------
Blockdit โซเชียลมีเดีย รูปแบบใหม่
----------------------
References
-
-
-
-
-
-
-